Politsei sai kell 11.10 teate, et mööda Harju tänavat liigub Vabaduse väljaku suunas nugadega vehkiv mees.

Politsei pressiesindaja rääkis, et mees liikus paljajalu ja hirmutas oma vehkimisega inimesi.

Sündmuskohale saabunud politsei käskis mehel noad maha panna, kuid too eiras seda, mispeale tegi politsei kolm hoiatuslasku.

"Kuna mees hakkas seepeale politsei suunas jooksma, siis tegi politsei tema pihta lasu ja mees kukkus maha," ütles Marie Aava ERR-ile.

Põhja-Eesti regionaalhaigla erakorralise meditsiini osakonda toimetatud mees suri keskpäeva paiku haiglas.

Teadaolevalt keegi teine juhtumis viga ei saanud. Aava kinnitas, et ohtu inimestele ei ole.